[{"text_idx": "#000001", "text": "Un ge\u0302m sydd ar o\u0302l i\u2019w chwarae yn nhymor Uwch Gynghrair Cymru ac mae\u2019n ge\u0302m anferthol wrth i Gaernarfon herio\u2019r Drenewydd yn rownd derfynol y gemau ail gyfle gyda\u2019r enillwyr yn sicrhau lle yng nghystadleuaeth newydd UEFA, Cyngres Europa, yn ogystal a\u0302 gwobr o dros \u20ac200,000!"}, {"text_idx": "#000002", "text": "Ar o\u0302l curo\u2019r Barri ar Barc Jenner am y tro cyntaf ers 2004 y penwythnos diwethaf, bellach, dim ond 90 munud sydd yn gwahanu Caernarfon a\u2019r wobr amhrisiadwy o gael cynrychioli Cymru yn Ewrop."}, {"text_idx": "#000003", "text": "Tydi Caernarfon erioed wedi chwarae yn Ewrop o\u2019r blaen felly teg dweud bod hon yn un o gemau mwyaf holl hanes y Caneris."}, {"text_idx": "#000004", "text": "Dyma\u2019r tro cyntaf hefyd i\u2019r Cofis gyrraedd rownd derfynol y gemau ail gyfle ar o\u0302l baglu yn y rownd gynderfynol yn erbyn Met Caerdydd \u2018no\u0302l yn 2019 (colli 2-3 ar yr Oval)."}, {"text_idx": "#000005", "text": "Mae hi wedi bod yn flwyddyn rwystredig i gefnogwyr Caernarfon sydd wedi bod yn ysu i gael heidio i\u2019r Oval i gefnogi eu harwyr lleol, ond byddai tocyn i Ewrop yn rodd perffaith i\u2019r Cofi Army."}, {"text_idx": "#000006", "text": "Yn wahanol i Gaernarfon, mae gan Y Drenewydd brofiad o ennill y gemau ail gyfle, a felly phrofiad o chwarae yn Ewrop."}, {"text_idx": "#000007", "text": "Mae Robiniaid y canolbarth wedi cystadlu yn chwech o\u2019r saith gemau ail gyfle diwethaf, gan ddod yn fuddugol yn nhymor 2014/15."}, {"text_idx": "#000008", "text": "Roedd ymgyrch Ewropeaidd haf 2015 yn un cofiadwy i di\u0302m Chris Hughes \u2013 curo Valletta o Malta ddwywaith i gyrraedd ail rownd ragbrofol Cynghrair Europa, a chwarae yn erbyn cewri Denmarc, Copenhagen (colli 1-5 dros y ddau gymal)."}, {"text_idx": "#000012", "text": "Y ddau wedi gwneud chwe ymddangosiad yn Ewrop gyda Brass yn cadw llechen la\u0302n yn y fuddugoliaeth enwog i Gei Connah oddi cartref yn erbyn Kilmarnock yn 2019."}, {"text_idx": "#000013", "text": "Er gorffen y tymor yn y Chwech Isaf, mae\u2019r Drenewydd wedi gallu adeiladu momentwm yn ail ran y tymor gan ennill saith o\u2019u 10 gem wedi\u2019r hollt, gyda Caernarfon yn ennill dim ond unwaith yn y Chwech Uchaf."}, {"text_idx": "#000014", "text": "Dyma\u2019r 10fed tro i glwb gael camu i Ewrop trwy\u2019r gemau ail gyfle yng Nghymru, ac yn y naw ymgyrch diwethaf dim ond unwaith mae\u2019r ti\u0302m sy\u2019n 6ed wedi ennill ffeinal y gemau ail gyfle, sef Y Drenewydd yn 2014/15."}, {"text_idx": "#000015", "text": "Ystadegyn arall fydd efallai\u2019n poeni\u2019r Cofis yw bod y ti\u0302m sydd wedi gorffen yn 6ed wedi colli\u2019r bedair rownd derfynol diwethaf yn olynol."}, {"text_idx": "#000016", "text": "Newyddion da i\u2019r Drenewydd felly, gan fod y clwb sy\u2019n 7fed wedi ennill y gemau ail gyfle ddwywaith (Met Caerdydd 18/19 a\u2019r Bala 12/13)."}, {"text_idx": "#000017", "text": "Bangor yw\u2019r unig glwb i ennill y gemau ail gyfle ddwywaith (12/13 a 16/17), ond bydd Y Drenewydd yn gobeithio ymuno a\u0302\u2019r clwb hwnnw ddydd Sadwrn."}, {"text_idx": "#000018", "text": "Bydd yr enillwyr yn cynrychioli Cymru yn rownd ragbrofol gyntaf Cyngres Europa ym mis Gorffennaf, ynghyd a\u0302\u2019r Seintiau Newydd a\u2019r Bala, gyda\u2019r gemau\u2019n cael eu dethol ar 15 Mehefin."}]